ORI พุ่งพรวดเกือบ 12% 2 โบรกฯ เชียร์ซื้อ ชู Top Pick กลุ่ม
ORI พุ่งพรวดเกือบ 12% ล่าสุด เวลา 15.06 น. อยู่ที่ 12.30 บาท บวก 1.30 บาท หรือ 11.82% สูงสุด 12.80 บาท ต่ำสุด 11.10 บาท ด้วยมูลค่าซื้อขาย 124.97 ล้านบาท ด้าน บล.กสิกรไทย แนะซื้อ ให้เป้า 15 บาท ชู Top Pick กลุ่ม มองมีโอกาสเติบโตต่อเนื่อง
29 ก.ย. 2559

ผู้สื่อข่าวรายงานว่า ราคาหุ้นบริษัท ออริจิ้น พร็อพเพอร์ตี้ จำกัด (มหาชน) หรือ ORI ล่าสุด ณ เวลา 15.06 น. อยู่ที่ 12.30 บาท บวก 1.30 บาท หรือ 11.82% สูงสุด 12.80 บาท ต่ำสุด 11.10 บาท ด้วยมูลค่าซื้อขาย 124.97 ล้านบาท ขณะที่ดัชนีหุ้นไทยโดยรวมบวก 0.92%

โดย บล.กสิกรไทย ระบุในบทวิเคราะห์ แนะนำซื้อ ORI ให้ราคาเป้าหมาย 15.00 บาท โดยผลสำเร็จของการขยายโครงการใหม่ในช่วง 2-3 ปีที่ผ่านมา ทำให้ backlog สิ้นเดือนส.ค.ปรับเพิ่มขึ้นเป็นถึง 1 หมื่นล้านบาท ซึ่งคิดเป็นกว่า 500% เทียบกับรายได้ปีก่อนที่ 2 พันล้านบาท แสดงให้เห็นถึงโอกาสการเติบโตในระดับสูงจะมีต่อเนื่องไปอีกหลายปีข้างหน้า ทั้งนี้ การขยายโครงการใหม่ที่เพิ่มขึ้นต่อเนื่องยังสนับสนุนความคาดหวังนี้ด้วย โดย ORI ถือเป็น Top Pick ของกลุ่มอสังหาริมทรัพย์
ด้าน บล.แลนด์ แอนด์ เฮ้าส์ ระบุในบทวิเคราะห์ แนะนำซื้อ ORI ให้แนวต้านที่ 13.90 บาท แนวรับที่ 10.50 บาท และจุดตัดขาดทุนที่ 9.00 บาท โดยคาดว่าผลประกอบการจะเติบโต 30% CAGR จากการรับรู้รายได้โครงการต่างๆ ในช่วง 1-2 ปีข้างหน้า และมองว่าราคาหุ้นค่อนข้างถูก ยังไม่สะท้อนการเติบโตในอนาคต ซึ่งขณะนี้มียอดจอง (backlog) ราว 1 หมื่นล้านบาท